CELEX: 32012R1113
Language: el
Date: 2012-11-23 00:00:00
Title: Εκτελεστικός κανονισμός (ΕΕ) αριθ. 1113/2012 της Επιτροπής, της 23ης Νοεμβρίου 2012 , για τροποποίηση του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο

29.11.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 329/11
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1113/2012 ΤΗΣ ΕΠΙΤΡΟΠΉΣ
   της 23ης Νοεμβρίου 2012
   για τροποποίηση του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για λόγους ασφάλειας δικαίου, είναι αναγκαίο να αποσαφηνιστεί το πεδίο εφαρμογής της συνδυασμένης ονοματολογίας που παρατίθεται στο παράρτημα I του κανονισμού (ΕΟΚ) αριθ. 2658/87, όσον αφορά τη διάκριση 2710 20 — Λάδια από πετρέλαιο ή από ασφαλτούχα ορυκτά (άλλα από τα ακατέργαστα λάδια) και παρασκευάσματα που δεν κατονομάζονται ούτε περιλαμβάνονται αλλού, που περιέχουν κατά βάρος 70 % ή περισσότερο λάδια από πετρέλαιο ή από ασφαλτούχα ορυκτά, και στα οποία τα λάδια αυτά αποτελούν το βασικό συστατικό, τα οποία περιέχουν βιοντίζελ, άλλα από τα χρησιμοποιημένα λάδια.
            
         
               (2)
            
            
               Σύμφωνα με τη σημείωση διακρίσεων 5 του κεφαλαίου 27, θεωρούνται ως «βιοντίζελ» οι μονοαλκυλεστέρες λιπαρών οξέων (FAMAE) του είδους που χρησιμοποιείται ως καύσιμο, το οποίο προέρχεται από ζωικά ή φυτικά λίπη και έλαια χρησιμοποιημένα ή μη.
            
         
               (3)
            
            
               Προκειμένου να καταστεί δυνατή η ταξινόμηση των προϊόντων που υπάγονται στη διάκριση 2710 20, είναι αναγκαίο να προσδιοριστεί η τιμή της ελάχιστης περιεκτικότητας σε βιοντίζελ που προβλέπεται στην εν λόγω διάκριση.
            
         
               (4)
            
            
               Επομένως, είναι σκόπιμο να προστεθεί νέα παράγραφος στη συμπληρωματική σημείωση 2 του κεφαλαίου 27 της συνδυασμένης ονοματολογίας, η οποία να καθορίζει την τιμή της ελάχιστης περιεκτικότητας σε βιοντίζελ σε 0,5 % κατ’ όγκο (προσδιορισμός διά της μεθόδου ΕΝ 14078).
            
         
               (5)
            
            
               Ως εκ τούτου, πρέπει να τροποποιηθεί αναλόγως ο κανονισμός (ΕΟΚ) αριθ. 2658/87.
            
         
               (6)
            
            
               H επιτροπή τελωνειακού κώδικα δεν εξέδωσε γνώμη εντός της προθεσμίας που έθεσε ο πρόεδρός της,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο κεφάλαιο 27, τμήμα V, δεύτερο μέρος, στις συμπληρωματικές σημειώσεις της συνδυασμένης ονοματολογίας που παρατίθεται στο παράρτημα I του κανονισμού (ΕΟΚ) αριθ. 2658/87, παρεμβάλλεται το ακόλουθο στοιχείο ζ) ανάμεσα στη φράση «Τα προϊόντα αυτά υπάγονται στις διακρίσεις 2710 19 71 έως 2710 19 99 ή 2710 20 90» και στη συμπληρωματική σημείωση 3:
   
               «ζ)
            
            
               “περιέχοντα βιοντίζελ” τα προϊόντα της διάκρισης 2710 20 που έχουν ελάχιστη περιεκτικότητα σε βιοντίζελ, δηλαδή σε μονοαλκυλεστέρες λιπαρών οξέων (FAMAE) του είδους που χρησιμοποιείται ως καύσιμο, 0,5 % κατ’ όγκο (προσδιορισμός διά της μεθόδου ΕΝ 14078).»
            
         Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Νοεμβρίου 2012.
      
         
            Για την Επιτροπή, εξ ονόματος του Προέδρου,
         Algirdas ŠEMETA
         
            Μέλος της Επιτροπής
         
      
   
   
      (1)  ΕΕ L 256 της 7.9.1987, σ. 1.